
СГБ с нов Председател

На 12 декември  2014  година се състоя Отчетно-изборно събрание на Съюза на глухите в България. Това  събитие  има свой особен и собствен знак в 80 годишната история на СГБ. Това не бе просто поредният Конгрес на нашата организация. В историята на СГБ, за този конгрес вероятно ще се пише още много. Председателят на Съюза на глухите в България г-н Васил Панев представи в обстоен доклад свършеното през изминалите години. Доказа усилията и успехите в тази важна дейност за добруването на глухите хора в България. На това Събрание на пълномощниците се проведоха и избори за ново ръководство на Съюза на глухите в България. за председател на съюза на глухите в българия бе избран г-н Николай Нинов. В работата на събранието взеха участие 29 пълномощници, избрани напълно демократично в Районните организации на СГБ. Като гости участваха председателите на РО София и РО Плевен, координатори на Районните организации на СГБ, управители на предприятията ни „Тих труд” ЕООД, както и почетни членове на Съюза на глухите в България. Всички бяха тук, за да докажат своята съпричастност към нашето дело на глухите хора в България. Всички бяха тук и за да определят пътят на бъдещото ни развитие. Събранието премина в делова, спокойна и работна обстановка.
Слово на Председателя на СГБ Васил Панев:
Уважаеми приятели,

Днешният ден е особено важен за мен. В личен план, това ще е последното ми официално слово,  като председател на Съюза на глухите в България, отправено към Вас, пълномощните на СГБ. Поради напредналите ми години прецених и реших на това Отчетно-изборно събрание доброволно и окончателно да се оттегля от активната съюзна дейност, като председател на СГБ. Затова и не поставих никъде моята кандидатура. Не заради натиска от улицата, а за да дам път на по-младите хора да поемат ръководството на Съюза. В никакъв случай обаче,  това няма да е последното ми послание към Вас, както и към всички членове на Съюза на глухите в България, на които аз отдадох живота си, силите си, амбициите и таланта си, с който ме надари съдбата да ръководя неговите дела. Благодарен съм на тази съдба! Благодарен съм, защото в годините успях да направя много добри дела.
Тишина
Приоритети

Националните организации поставят неотложни проблеми

Национално представителните организации на и за хора с увреждания (НПОХУ) проведоха срещи в Министерски съвет и в МТСП на 03.12.2014 г. В срещите взеха участие Веска Събева, зам-председател на Националния съвет по интеграция на хората с увреждания (НСИХУ) и председател на Асоциация на родители на деца с епилепсия, както и всички председатели на национално представителни организации, включително и председателят на НАСГБ Димитър Парапанов. Със силната подкрепа на изпълнителния директор на Агенцията за хората с увреждания Минчо Коралски, председателите на НПОХУ изразиха становища по редица неотложни проблеми на българите с инвалидност. На първо място и много ясно подчертано, държавата не трябва да понижава с 30 лева пенсиите на хората с увреждания от втора и първа група, като отнеме добавката в размер на 25% от социалната инвалидна пенсия. Това предложение се е появило като идея за икономия в обсъжданата пенсионна реформа. НПОХУ са категорични, че 7,3 млн. лв. на фона на дефицит от 3,5 млрд. лв. не представлява икономия за държавата, но ще обрече стотици хиляди хора на още по-голяма нищета. Необходимо е НПОХУ да бъдат включени в Обществения съвет към МТСП, наравно със синдикатите и работодателите, за да могат да участват в дискусиите относно пенсионната система, социалното осигуряване и трудовата заетост. Също така, НПОХУ трябва да бъдат включени и в Надзорния съвет на НЗОК, тъй като хората с увреждания са в голяма степен нуждаещи се от лечение. Настоя се, програмите на общините за лични и социални асистенти на всяка цена да бъдат продължени за няколко месеца с държавни средства, докато стартират новите проекти по Оперативна програма „Развитие на човешките ресурси“. Отправи се искане, Национална програма за заетост и обучение на хора с трайни увреждания да не се прекратява, а да се увеличи като финансиране и бройки. В бъдещото законодателство да се предвидят повече ангажименти на общините към хората с увреждания, аналогично на европейската практика, включително и възлагане на различни комунални услуги, като обществени перални, канцеларски услуги и др. за изпълнение от специализирани предприятия и кооперации на хора с увреждания. Тъй като в същия ден министър-председателят Бойко Борисов и министърът на труда и социалната политика Ивайло Калфин бяха съответно в Народното събрание и в Брюксел по национални проблеми като „Южен поток“ и др., на срещите в МС и в МТСП от страна на държавата присъстваха Тотю Младенов (съветник на премиера по социалните въпроси) и зам-министърът на труда и социалната политика Гълъб Донев. Последният изказа становището на Ивайло Калфин, че не следва да се отнема пенсионната добавка от хората с увреждания, а НПОХУ писмено внесоха искането до министър-председателя. По повод Деня на хората с увреждания, бе получено официално писмо от Бойко Борисов до членовете на НСИХУ, в което се отбелязва необходимостта от решаването на едни от най-важните проблеми за инвалидите: трудовата заетост и достъпността, за да „могат да бъдат полезни и за обществото, и за близките, и за себе си“. За премиера, този ден не е празник, а е „призив към обществото и политиците да бъдат мотивирани към по-ефективни действия“.
Европейски ден на хората с увреждания в Брюксел


На 02-03.12.2014 г. в Брюксел, Европейската комисия (ЕК) и Европейският форум на хората с увреждания (ЕФХУ) проведоха конференция „Заедно да създадем Европа без бариери“, в която участваха хиляди хора с увреждания и техните представителни организации, както и политически лица. В нея взе участие и Саня Тарцай, президент на Европейския съюз на сляпо-глухите (ЕССГ). Бе обсъдено предстоящото внасяне на доклада на Европейския съюз (ЕС) по приложението на Конвенцията на правата на хората с увреждания (КПХУ) на ООН. Президентът на ЕФХУ Янис Вардакастанис заяви, че предстои внасяне и на алтернативен доклад от страна на ЕФХУ, както и доклад върху Стратегията за хората с увреждания - 2020. Представителят на ЕК Мария Луиза Кабрал информира за подготовката на Европейски закон за достъпността. 

Светлозар Парапанов
С 13 млн. лева от бюджета стартира услугата "Личен асистент" през 2015 г. Услугата помага на хората с увреждания да получат реална подкрепа в домашна Среда. 13 млн. лв. ще бъдат осигурени  по бюджета на Министерството  на труда и социалната политика за 2015 г., за да бъде обезпечено финансирането на социалната  услуга „Личен асистент” до стартирането на новите операции по Оперативна програма „Развитие на човешките ресурси” 2014-2020 г. Това решиха министрите по време на заседание на Министерския съвет. 

Средствата ще бъдат предоставяни на общините чрез Агенцията за социално подпомагане, допълват от правителствената пресслужба. Парите ще бъдат отпускани за подпомагане на хората, за които е извършена социалната оценка по проекта „Подкрепа за достоен живот”, финансирана от ОП „Развитие на човешките ресурси” 2007-2013 г. По този начин ще се осигури непрекъсваемост на финансирането до отпускането на средствата по новата оперативна програма. Потребители на услугата са хора с 90 и над 90 на сто трайно намалена работоспособност с определена чужда помощ, лица с по-нисък процент на трайно увреждане, но с установена невъзможност за самостоятелно обслужване, деца на възраст до 16 години с 50 на сто и над 50 на сто вид и степен на увреждане или деца на възраст от 16 до 18 години с 50 на сто и над 50 на сто степен на трайно намалена работоспособност с определена чужда помощ или с установена невъзможност за самостоятелно обслужване. Приносът на предоставяната услуга „Личен асистент” е от особена важност за подобряване качеството на живот на хората с увреждания, включително и деца, които се нуждаят от постоянна грижа в ежедневието си. Социалната услуга дава възможност хора от всички общини на територията на страната, включително и на живеещите в отдалечени и малки населени места, в които предоставянето на социални услуги е по-ограничено, да получат реална подкрепа в домашна среда. 

Деляна Петкова
Вицепремиерът и социален министър Ивайло Калфин отхвърли идеята на здравния министър Петър Москов трудово-експертните лекарски комисии да бъдат заменени от лицензирани лекари, които само да определят степента инвалидност, а социални работници да преценяват на тази база кой от какви социални придобивки има нужда. Москов представи пред парламентарната здравна комисия идеята си, която цели да сложи край на опашките и дългото чакане за освидетелстване.

Калфин коментира в парламента, че между здравното и социалното министерство се водят разговори по темата с медицинската експертиза, но "категорично не може да се говори за закриването на ТЕЛК и за прехвърляне на подобна отговорност към социалните работници". Според Калфин социалните работници нямат капацитета да преценят от каква помощ има нужда човек на базата на медицинската експертиза.

"Социалните работници не са тези, които могат да го преценят. Тогава, когато те получат една медицинска диагноза, която би могъл да направи лекарят, както вчера разбирам от медиите, че е казал господин министърът, на основата на тази медицинска диагноза нито един социален работник не може да прецени, нито пък има този капацитет държавата и цялата Агенция за социално подпомагане, каква точно помощ е необходима", коментира Калфин.

"Мисля, че ще продължим разговорите. Да видим как точно ще уточним така, че мнението на лекарите да бъде меродавно, а не след това да подлежи на допълнителни оценки. Преди да намерим едно решение, в което всички сме убедени, надали ТЕЛК ще спрат да работят", заяви Калфин.

Пациентски организации се обявиха публично в подкрепа на идеята на здравния министър д-р Петър Москов за закриване на териториално експертните лекарски комисии - ТЕЛК и освидетелстването на пациенти да се прави от лекари с лиценз. 
Започна събирането на местните налози за 2015 г.

В Закона за местните данъци и такси в края на 2014 г. отпадна  датата 1 март като начало на кампанията за плащане на местни данъци и такси за текущата година. Отдел „Приходи от местни данъци и такси” вече извърши облагане за 2015 г., в резултат на което плащането за тази година е възможно за всички данъци и такси, администрирани от Отдела. Непроменени остават крайните дати за разсрочено плащане на две равни вноски - до 30 юни и до 31 октомври. На предплатилите целия размер на данъка върху недвижимите имоти, таксата битови отпадъци и данъка върху превозните средства в пълен размер до 30 април се прави отстъпка от 5%. Няма промени  в размерите на данъците и таксите на територията на Община Плевен спрямо предходната година. Внасянето на местните налози може да се извърши на касите в Отдел „Местни данъци и такси”, намиращ на ул. „П.Р.Славейков” № 21, от 8,30 часа до 16,45 часа без прекъсване.
Обновеният площад „Възраждане” е с официално разрешение за ползване

Официално разрешение за ползване на обновената централна пешеходна зона в Плевен издаде Дирекцията за национален строителен контрол - София, на 14 януари т.г. Предшестващият го Акт 15 беше подписан от всички имащи отношение страни без никакви забележки. С издаването на двата документа окончателно приключи изпълнението на проекта „Обновяване и модернизация на физическата среда чрез реконструкция на Централната пешеходна зона на град Плевен”, реализиран по ОП „Регионално развитие”. Дейностите по проекта, чиято  обща стойност 5 846 880.18 лв., стартираха на 20 май 2013 г. Те обхващат основната рехабилитация на два подобекта - „Площад „Възраждане” и прилежащите му пешеходни пространства към Военен клуб, НЧ „Съгласие” и от зала „Катя Попова” до пл. „Свобода” и „Централен градски фонтан на пл. „Възраждане”.
С изпълнението на проекта се постигнаха следните резултати: обновена и рехабилитирана площ - 29 202 кв. м; 6 927 кв. м озеленени площи; реновирани водни съоръжения - 840 кв. м; обновена и реконструирана пешеходна зона - 21 435 кв. м; изградена система за управление на уличното осветление; изградена  напоителна система за зелените площи; изцяло подменени настилки и водохващащи съоръжения; монтирани нови архитектурни елементи на градската среда - пейки, афишни колони, места за синтез, съдове за отпадъци; осигурено осветление по маршрутите за достъпност с минимална осветеност 20 лукса; осигурена достъпна архитектурна среда чрез монтаж на плочи с тактилни ивици; намалени разходи за вода и електричество и въвеждане на нови стандарти; изградена нова система от ефекти със съвременни енергоефектни съоръжения за водната архитектура; обновена и модернизирана физическа среда.

Успели личности със синдрома на Даун, които доказват, че животът си струва да се живее

Над 90% от хората, диагностицирани със Синдром на Даун, не получават шанс да се родят. Това е потресаваща статистика, която често чуваме. Животи, отнети преди изобщо да имат шанс да изпълнят мисиите си, да постигнат мечтите си, дори да дарят с усмивка родителите си. Всичко започна, когато хората повярваха, че е по-добре да не се раждат болни със Синдром на Даун. Това е най-осъдителното действие, извършвано от обществото ни – да решава, че нечий живот не си струва да се живее. Време е да спрем да вярваме на тази лъжа. Ще ви представим човек със синдрома на Даун, който е свидетелство, че радостта и успехът са постижими за всеки.

Анхела Бачилиер. През 2013 г. във Валядолид, Испания, Анхела стана първата жена със синдрома на Даун, избрана за съветник. През последните три години тя работи като административен асистент в службата за социални грижи, обича книгите и пътешествията. Анхела се надява да послужи като пример за това, че животът със синдрома на Даун е съвсем нормален и се застъпва за равнопоставеност на хората с увреждания.

141 години от обесването на Васил Левски

Цели сме изгорели от парене и пак не знаем да духаме

За първото, което Вие предлагате и го искате по-скоро, та чрез Н. М. Тошкова да помолите негово високо императорско величество за помощ, за което сте уверени, че и без друго ще помогне. Дай боже да помогне и да подпише барем за нашата република, ако техните републиканци гони и наказва до смърт. Брате, тук за тоя ми предмет да не падате в съмнение, че аз противостоя на мнението Ви. Не, но няма да Ви отговарям, докато са не забележите именно кои са и отде са тамкашните ни родолюбци, които дават глас за тоя най-деликатен и важен предмет, който е като център на всички други наредби. Като се предложи [реши], води и всички други [въпроси] след себе си и сме в ръцете на прегледвача. Брате, ние не отказваме помощта и от дявола, но имаме си предначертание. Затова и Вие побързайте, както Ви пиша по нашето мнение. Ако ли някой не подпише, както казахме, и останеш ти сам, тогава има пак какво да приказваме.Сега ида за втория ни предмет, който не е да се реши между теб и мен, а остава за [най]-подирния ден да се реши по вишегласие от БРЦК в България с Вас заедно: зиме или лете?

В първото си писмо дадох мнението си, че трябва зимно време. Като съм убеден твърдо за мене си, пресмятали сме и тук-таме пред няколко още наши по-разумни и [те] са казвали истината тогава, [че зимата] е време. Но ние не смеем да кажем решително, ако да сме убедени, че тогава е спасението ни, защото губи значението си, [тъй като] Централният ни комитет трябва да подпише. В първото си пък писмо, гдето аз изрекох на Вас, е срещу писмото Ви на г-н Йованица Пишмиша в Т.Магуреле, в което излагате да пренесете триста хиляди пушки от Одеса във Влашко, че да преминете през лятото за в Балкана. Право ли е да решавате сами, като знаете, че и в Българско се работи? Мисля, не!Ето сега ми казвате в писмото си, че сте дохождали в разговор с някои си   родолюбиви българи и на въпроса Ви отговаряли защо в 67 [1867 г.] и 68-мо [1868 г.] не взеха българите участие с четите? Ето че те си остават глупави на   това питане, а българите направиха много хубаво, че не се измамиха подир   четите. Обязаността бе не да бунтуват народа, но да свикват от градовете и селата умни хора да им показват как трябва да се приготвят, че като им се даде   знак за революция - да бъдат всички готови. Това, брате Филипе, ако си забравил, [то] да им кажеш на горните господиновци. Аз имам и закона в пазвата си от 67-мо [1967 г.]. А и всичките войводи изпълниха ли, както им налагаше законът? То не ни е засега работата да говорим, а искам да докажа на горните ни родолюбци, че българите, ако бяха се повлекли след четите, щяха да принесат полза на руския цар, пък за тях си щяха да изгубят най-добрите си юнаци, ръцете на кои[то] стои българската свобода. Пък тогава нека отсвирюва [нека тегли] България един век още. Това така доказвам на нашите родолюбци, щото да престанат ония бърборения. С факти имам да докажа, че с руски агенти съм имал да работя, без да знам, в 69-то [1869 г.], единия препоръчан от одеските българи, пък не излезе така. Уловихме няколко шартанлъци и хайде - отдето е дошъл. Кога стане нужда, ще го кажем с всичките му работи. Цели сме изгорели от парене и пак не знаем да духаме.

Брате Филипе, чакам на това писмо отговора Ви, че тогава ще се разберем как и   какво ще работим.

Левски до Филип Тотю, 18.04.1871 г.
14 февруари- Ден на лозарите

Умерената редовна консумация на червено вино е полезна не само заради съставките в ароматната напитка, но най-вече заради начинът на живот, който води човек покрай виното. Много хора знаят, че червеното вино е полезна за здравето напитка, защото съдържа полифеноли. Но все повече експерти вярват, че стилът на живот и начинът, по който пием, са по-важни от това какъв алкохол консумираме. През 1992 г. д-р Серж Рено обърнал внимание на данните, че хората във Франция по-рядко страдат от сърдечни заболявания в сравнение с тези от Северна Европа, въпреки че нямало разлика в количеството наситени мазнини в храната и на двете групи. Той нарекъл това „френският парадокс” и го отдал на Средиземноморската диета и най-вече на червеното вино. Малко по-късно няколко изследвания доказали, че алкохолът, независимо от неговия вид, може да е полезен за здравето, ако се консумира с мярка ( максимум 1 напитка/доза или 12.5 г алкохол дневно за жените и 2 напитки или 25 г на ден за мъжете). Той повишава „добрия” HDL холестерол, има противовъзпалителни свойства и помага да контролираме нивото на глюкоза в кръвта. Негативните ефекти са, че повишава риска от високо кръвно налягане, бъбречни заболявания и различни видове тумори като рак на гърдата или на дебелото черво. Крайният резултат е една J-образна връзка между алкохола и смъртността, където умерената консумация повишава шансовете за дълъг живот, а прекалената ги понижава. Изследователите са се опитали да открият дали и бирата може да има толкова здравословни ползи като виното, но резултатите поне засега са противоречиви.

Съставители: инж. Румен Петков 

За контакти: тел. 064/835852

